b'\n_START_ARTICLE_\nHuomisen pioneerit\n_START_SECTION_\nSaraa\n_START_PARAGRAPH_\nHelmikuussa 2008 12-vuotiaaksi mainittu tytt\xc3\xb6 Saraa, koko nimelt\xc3\xa4\xc3\xa4n Saraa Barhoum, on ohjelmassa hahmojen kanssa keskusteleva ja moraalisia neuvoja jakava juontaja. H\xc3\xa4net valittiin ohjelmaan laulukilpailun my\xc3\xb6t\xc3\xa4. Saraa on pukeutunut islamilaiseen hijabiin. H\xc3\xa4n kehottaa katsojiaan taistelemaan Israelin miehityst\xc3\xa4 vastaan. Lehtihaastattelussa Saraan esitt\xc3\xa4m\xc3\xa4 viesti tyt\xc3\xb6ille israelilaisista kuuluu: "Heid\xc3\xa4n t\xc3\xa4ytyy l\xc3\xa4hte\xc3\xa4. T\xc3\xa4m\xc3\xa4 on meid\xc3\xa4n maamme. He potkaisivat meid\xc3\xa4t ulos ja varastivat onnemme. T\xc3\xa4m\xc3\xa4 on luonnollinen seuraamus."_NEWLINE_Barhoumin is\xc3\xa4 on yliopiston professori ja h\xc3\xa4nell\xc3\xa4 on seitsem\xc3\xa4n sisarusta. Saraa on kertonut haluavansa l\xc3\xa4\xc3\xa4k\xc3\xa4riksi. H\xc3\xa4n on my\xc3\xb6s kertonut olevansa ylpe\xc3\xa4, mik\xc3\xa4li h\xc3\xa4nest\xc3\xa4 tulee marttyyri, ellei h\xc3\xa4n voi opiskella l\xc3\xa4\xc3\xa4k\xc3\xa4riksi. H\xc3\xa4n ei kuitenkaan omien sanojensa mukaan tue terrorismia, vaan on normaali kotimaataan puolustava henkil\xc3\xb6. Saraa on kertonut haavoittuneensa jalkaan naapuritaloon osuneesta israelilaisten kranaatista, joka oli my\xc3\xb6s haavoittanut h\xc3\xa4nen pikkuvelje\xc3\xa4\xc3\xa4n s\xc3\xa4\xc3\xa4reen.\n_START_SECTION_\nHazim-set\xc3\xa4\n_START_PARAGRAPH_\nHazim Al-Sha\'arawi on sarjan luoja ja juontaja. H\xc3\xa4n on my\xc3\xb6s esiintynyt joissakin jaksoissa.\n_START_SECTION_\nFarfur (huhtikuu 2007 - kes\xc3\xa4kuu 2007)\n_START_PARAGRAPH_\nKorkea\xc3\xa4\xc3\xa4ninen Farfur tai Farfour (nimi tarkoittaa "perhosta"), mediassa tunnettiin my\xc3\xb6s nimell\xc3\xa4 Hamas-hiiri, oli ohjelman p\xc3\xa4\xc3\xa4hahmo. L\xc3\xa4nsimedia katsoi Farfurin olevan halpa kopio yhdysvaltalaisesta Mikki Hiirest\xc3\xa4. Ohjelmassa Farfur-hiiri on yllytt\xc3\xa4nyt lapsia muun muassa aseelliseen vastarintaan Israelia ja Yhdysvaltoja vastaan. Hahmo on kertonut my\xc3\xb6s valmistamaansa perustaa islamistien johtamalle maailmalle sek\xc3\xa4 laulanut Hamas-vastarintahymneja._NEWLINE_Diane Disney Miller, Walt Disneyn tyt\xc3\xa4r, kuvasi hahmoa "puhtaaksi pahaksi" toukokuussa 2007 ja israelilaisen organisaation kopioitua yhden Farfur-jakson osan YouTubeen asiasta nousi "Farfourgate"-nimell\xc3\xa4 tunnettu kohu. Kansainv\xc3\xa4lisen paheksunnan lis\xc3\xa4ksi my\xc3\xb6s Palestiinan tiedotusministeri Mustafa Barghouti ilmaisi erimielisyytens\xc3\xa4 ohjelman sis\xc3\xa4ll\xc3\xb6st\xc3\xa4 ja ministeri\xc3\xb6 pyysi Al-Aqsa TV:ta saattamaan ohjelman valvonnan alaiseksi. Palestiinalaiset opettajat ovat kritisoineet ohjelmaa poliittisen retoriikan paketoimisesta lapsille. Al-Aqsa-television johtaja kertoi CTV-uutistoimistolle olevansa harmistunut h\xc3\xa4lyst\xc3\xa4 ja syytti lehdist\xc3\xb6\xc3\xa4 lastenohjelman rinnastamisesta "atomipommiin"._NEWLINE_Viimeisess\xc3\xa4 29. kes\xc3\xa4kuuta 2007 n\xc3\xa4ytetyss\xc3\xa4 jaksossa maatilansa Israelille menett\xc3\xa4nyt palestiinalainen luovutti tilansa maakirjat ja avaimet Farfurille. T\xc3\xa4m\xc3\xa4n j\xc3\xa4lkeen "juutalaiset", joita Farfur kutsui terroristeiksi, tulivat vaatimaan niit\xc3\xa4 Farfurilta, joka kielt\xc3\xa4ydytty\xc3\xa4\xc3\xa4n hakattiin hengilt\xc3\xa4. Kohtauksen j\xc3\xa4lkeen Saraa kertoi Farfurin kuolleen marttyyrikuoleman maataan puolustaen ja kuolleen "lastentappajien" k\xc3\xa4siss\xc3\xa4.\n_START_SECTION_\nNahul (hein\xc3\xa4kuu 2007 - helmikuu 2008)\n_START_PARAGRAPH_\nNahul-ampiainen oli Farfurin j\xc3\xa4lkeen sarjassa esiintynyt el\xc3\xa4inhahmo. Nahul kuoli helmikuussa 2008, kun ei saanut sairaalahoitoa Israelin julistamasta saarrosta johtuen.\n_START_SECTION_\nNassur-karhu (helmikuu 2009 \xe2\x80\x93)\n_START_PARAGRAPH_\nHelmikuun puoliv\xc3\xa4liss\xc3\xa4 ohjelmaan liittyi ruskea nallekarhu Nassur, joka oli tullut Gazan kaistalle liittym\xc3\xa4\xc3\xa4n Hamasin \'Izz al-Din al-Qassam -prikaateihin.'